﻿ PERCEPŢIA AUTORITĂŢILOR PUBLICE LOCALE CU PRIVIRE LA TINERI ŞI PARTICIPAREA LOR LA PROCESUL DE DECIZIE RALUCA POPESCU ANA MARIA PREOTEASA Studiul prezintă analiza interviurilor cu autorităţi publice locale: persoane din consiliile locale (primari, viceprimari, consilieri, purtători de cuvânt), din direcţiile judeţene de tineret şi sport, din conducerea unor unităţi de învăţământ etc. Principalele teme au vizat problemele tinerilor, participarea lor la luarea deciziilor în localităţile respective, obstacolele întâlnite, precum şi soluţii pentru creşterea gradului de participare a tinerilor. PROBLEMELE TINERILOR În general, persoanele intervievate au accentuat dificultăţile legate de resursele materiale insuficiente, de lipsa locurilor de muncă, criza din domeniul locuinţelor, migraţia internă sau externă a tinerilor, sistemul de învăţământ ineficient şi neadaptat la cerinţele societăţii moderne. Cel mai adesea, aceste probleme au fost considerate şi obstacole în calea afirmării şi participării tinerilor. Standardul de viaţă scăzut (veniturile insuficiente) Problema generală a tinerilor, ca şi a populaţiei pe ansamblu, este standardul de viaţă scăzut, veniturile insuficiente. Majoritatea celor intervievaţi au indicat un complex problematic care include: lipsa banilor, a locurilor de muncă, lipsa locuinţei etc. „Prima problemă ar fi cea legată de problema materială...tinerii nu au bani, nu au servici, din ce să trăiască?” (Viceprimar, comună). „Cred ca problema principală, nu numai a lor, este cea a nivelului scăzut de trai, a veniturilor, a locurilor de muncă” (Director casă de cultură, oraş). „Veniturile realizate din munca terenului sunt totuşi insuficiente pentru a-şi acoperi toate nevoile, de aceea caută câte un loc de muncă la oraş, unii găsesc, unii ... ce e mai dureros, au apelat la legea 416” (Viceprimar, comună). „Problemele cu care am sesizat că se confruntă tinerii sunt legate de veniturile foarte mici care conduc la imposibilitatea de a cumpăra o locuinţă, de a se distra” (Viceprimar sector, Bucureşti). „Problema este banul. Din ban derivă o groaza de lucruri: locuinţa, maşina şi multe altele, faptul că ai un loc de muncă la 60 km etc.” (Consilier primărie, Oradea). CALITATEA VIEŢII, XV, nr. 3–4, p. 255–269, Bucureşti, 2004 256 RALUCA POPESCU, ANA MARIA PREOTEASA 2 „Trebuie să recunoaştem că o parte dintre problemele lor sunt create de noi, de adulţi şi de ceea ce s-a întâmplat şi pe plan politic, şi pe plan economic în ultimii ani. Pentru ei este o mare problemă partea asta economică şi găsirea unui loc de muncă, posibilitatea obţinerii unei locuinţe prin forţe proprii” (director liceu, Bucureşti). Majoritatea celor intervievaţi au identificat un model cauzal de tipul: nu există locuri de muncă, sau există, dar prost plătite – nu există venituri suficiente – standard de viaţă scăzut – nemulţumire – (e)migraţie/participare scăzută (la nivel decizional, dar şi social, în general). „Lipsa unui loc de muncă, lipsa unui interes faţă de ei din partea statului, lipsa banilor, care în mod automat te duce la lipsa unei locuinţe, lipsa unui automobil, lipsa unui confort minim ... şi atunci sunt debusolaţi, caută să plece, creierele, aţi văzut foarte bine, pleacă” (viceprimar sector, Bucureşti). Locurile de muncă Probabil cele mai importante probleme ale tinerilor sunt legate de locurile de muncă. Lipsa, sau oferta inatractivă de locuri de muncă sunt aspecte menţionate, practic, în toate interviurile realizate. În urma analizei, am identificat mai multe aspecte problematice legate de locurile de muncă: a. lipsa lor, oferta de locuri de muncă insuficientă, consecinţa fiind o rată a şomajului ridicată „Aceasta e problema-problemelor – locurile de muncă din localitate. Şomajul oficial declarat este vreo 12%, dar cel real este de vreo 43%” (primar, oraş). „Prima problemă cu care se confruntă este lipsa locurilor de muncă, sunt foarte mulţi tineri care, efectiv, nu au un loc de muncă” (viceprimar, comună). „Să împărţim tineretul în două părţi – cel care vrea să înveţe şi să-şi continue studiile, şi cealaltă grupă care nu-şi mai poate permite să meargă la facultate : amândouă categoriile se lovesc de lipsa locurilor de muncă” (consilier primărie, Oradea). „Principala problemă a tinerilor sunt locurile de muncă, şomajul este foarte ridicat la noi în oraş, e peste media pe judeţ şi se acutizează la tineri” (lucrător Primărie, oraş). Cauzele acestei situaţii ţin de contextul economic: închiderea întreprinderilor, disponibilizări masive, prea puţine iniţiative particulare care să poată absorbi întreaga forţă de muncă disponibilă. „În 1990, uzina de producţie de apărare avea 18 700 de salariaţi, acuma mai are 5 300 şi în următoarele zile va disponibiliza patru sute şi ceva. Din 1990 uzina a angajat foarte puţini tineri absolvenţi de la cele două licee din localitate şi de atunci şomajul este în creştere. Noile unităţi economice care s-au dezvoltat în localitate sunt de mărime mică sau mijlocie şi nu absorb tinerii calificaţi, care ar putea să-şi valorifice capacitatea de muncă. S-au dezvoltat numai unele unităţi de prelucrare a lemnului (cam două, trei semnificative şi vreo patru mai mici) şi, de asemenea, de confecţii. În prelucrarea lemnului sunt angajaţi în jur de 110–120 de tineri, la confecţii se ajunge aproximativ la 300–400, însă mult mai multe locuri de muncă ar trebui create” (primar, oraş). b. oferta de locuri de muncă inadecvate, care nu necesită calificare, prost plătite şi care nu oferă nici o perspectivă tinerilor. 3 PERCEPŢIA AUTORITĂŢILOR PUBLICE LOCALE 257 „Problema lor ţine de imposibilitatea de a-şi pune în practică valoarea, din motivul că nu există locuri de muncă adecvate pe toate nivelurile (...) Nenorocirea este că marea majoritate consideră că tineretul poate fi folosit la munci fără pregătire, necalificate, chiar dacă ei au o anumită calificare. De ce?... pentru că la noi economia deocamdată stă foarte prost în sine” (profesor universitar, Bucureşti). „Problema este integrarea lor într-o activitate care să le asigure existenţa, dar care să fie în conformitate şi cu nivelul lor de studii, şi cu ce le-ar plăcea să facă; întotdeauna ajung să facă altceva decât ce vroiau…” (director liceu, Bucureşti). „Chiar pe unele posturi în administraţie şi în învăţământ salariile sunt micuţe, de multe ori neatractive, tinerii vor mai mult” (viceprimar, comună). c. condiţiile impuse de angajatori – experienţa pe care nu au cum să o dobândească dacă nu îi angajează. În condiţiile unei oferte de locuri de muncă limitate, tinerii intră în competiţie cu oameni cu experienţă, aceştia fiind, de obicei, preferaţi. Mai mult, posturile sunt adesea blocate de cei mai în vârstă, care mai au câţiva ani până la pensie şi care sunt dificil de înlocuit. „Peste tot ţi se cere experienţă, dar nimeni nu îţi dă posibilitatea să o faci, unde te duci îţi cer un an sau doi, sau cinci ani de experienţă, dar nu-ţi dă nimeni posibilitatea să-ţi faci experienţa asta” (autoritate din primărie, oraş) „Locurile de muncă sunt limitate şi e normal ca aceste locuri de muncă să fie ocupate de anumite persoane mai în vârstă care sunt şi pregătite şi care au şi o experienţă şi e greu să-i înlocuieşti fără o altă formă, de exemplu o pensionare mai din vreme ...” (viceprimar, comună). d. accesul limitat de practica angajatului prin „pile”. „O altă problemă o reprezintă oferta redusă de locuri de muncă, precum şi accesul la locurile de muncă care se face mai ales prin „pile”” (funcţionar primărie, oraş). e. lipsa perspectivelor (profesionale) Toate aspectele sesizate anterior conduc la un context problematic general, care pune sub semnul întrebării afirmarea, nu numai profesională, a tinerilor. Lipsa de perspective este o altă problemă frecvent menţionată în interviuri, asociată, de cele mai multe ori, imposibilităţii de a găsi un loc de muncă satisfăcător. „Pentru tineri asta e cea mai presantă şi stresantă problemă: afirmarea profesională sau umană” (primar, oraş). Migraţia spre urban sau în străinătate Datorită lipsei locurilor de muncă, datorită lipsei de perspective (profesionale şi nu numai) mulţi tineri migrează în căutarea unei slujbe sau a unui mediu care să le aducă satisfacţii. Astfel, o altă problemă des menţionată a fost părăsirea comunităţii de către tineri. În interviurile realizate s-au menţionat trei tipuri de migraţie: dinspre rural către urban: „La nivel de comună, nu reuşim să creăm locuri de muncă, aşa că nu le dăm posibilitatea să rămână aici” (viceprimar, comună). 258 RALUCA POPESCU, ANA MARIA PREOTEASA 4 „Tinerii au o altă viziune faţă de înaintaşii lor, şi e normal să plece acolo unde consideră că e mai bine. Viaţa de oraş e mai plăcută” (viceprimar, comună). Diferenţa rural – urban în sine este, adesea, percepută ca o problemă. În câteva interviuri s-a semnalat un complex al tinerilor de la sat faţă de cei de la oraş: „Am văzut că se manifestă fenomenul ăsta... să-i zic un handicap, un sentiment de inferioritate faţă de cei din oraş, un handicap venit din faptul că ei sunt din mediul rural şi ceilalţi din mediul urban” (director şcoală, comună). dinspre oraşe mici, fără multe posibilităţi de afirmare către oraş mari, cu oferte mai atractive: „Mulţi nu s-au mai întors în localitate, au încercat să-şi găsească loc de muncă în oraşele mult mai mari (funcţionar primărie, oraş). „Dacă până în ’90–’95, din localităţi din jurul oraşului nostru aicea veneau să-şi găsească un loc de muncă, acuma a început invers: se plece de la noi ca să poată găsi un loc de muncă” (primar, oraş). în străinătate ca migraţie pentru muncă sau emigrare: „Sunt foarte mulţi tineri care caută pe orice cale să plece în ţări străine ca să câştige pâinea, pentru că aici nu au unde, în ţări în care nici nu mă gândeam, acum pleacă tineri în Corea de Sud...” (viceprimar, comună). „Neavand locuri de muncă, o sursă de venituri, ba migrează, ba pleacă cine ştie pe unde, în străinătate; se duc; muncesc cine ştie pe cât, alţii rămân, alţii se întorc cu banii cheltuiţi, o iau de la capăt” (director casă de cultură, oraş). „Învăţământul nostru este de înaltă performanţă şi apare o frustrare: elevi foarte buni nu-şi găsesc drumul firesc al afirmării în viaţă. De aceea din localitate sunt mulţi plecaţi în străinătate (...) Fenomenul zice-se că e mai prin toată ţara, dar parcă la noi e mai mult. Ştim că pleacă şi specialişti din uzină, foarte buni meseriaşi, sau absolvenţi de liceu care au o capacitate intelectuală deosebită, sau chiar absolvenţi de instituţii de învăţământ superior care nu şi-au găsit serviciu (primar, oraş). Şcoala, programa şcolară, sistemul de învăţământ Deşi pentru majoritatea intervievaţilor învăţământul din localitate reprezintă unul dintre aspectele pozitive şi chiar un prilej de mândrie, adesea este invocat şi ca problemă. Rezultatele de la olimpiadele pe judeţ, procentul mare de tineri care urmează o facultate sunt indicatori de performanţă des menţionaţi. Toate aprecierile se referă însă la potenţial şi mai puţin la eficienţa sistemului. Acesta este evaluat drept „conservator”, „rigid”, „învechit”, „depăşit” etc. Analizele critice indică o lipsă de deschidere, o inadaptare a şcolii (prin curriculă, metode de predare, profesori) la ritmul schimbărilor socioeconomice şi culturale, în general. „Colegiul tehnic din localitate merge tot pe specializările de acum 10 ani (strungari, frezori) care nu se mai caută. Ne trebuie croitori, tâmplari; s-au deschis câteva firme de tâmplărie care zic: angajăm tâmplari cu carte de muncă, dar să fie de meserie. Dar nu, ăştia fac numai frezori sau numai strungari. Deci mai trebuie să se mişte” (funcţionar la primărie, oraş). Felul în care e conceput sistemul are repercusiuni asupra tinerilor, care nu reuşesc să îşi dezvolte capacităţi de adaptare. În universităţi nu se pune accent pe pregătirea practică, tinerii absolvenţi având un mare deficit, care se transformă într-un handicap la angajare. 5 PERCEPŢIA AUTORITĂŢILOR PUBLICE LOCALE 259 „Sistemul de învăţământ foarte rigid nu-i lasă să se desfăşoare şi dacă din fragedă tinereţe nu ai posibilitatea să fii pe picioarele tale, să încerci să faci ceva nou, după aia e inutil ... La americani vezi până şi în filme: stăm toţi cu învăţătorul, povestim despre nu ştiu ce ... La noi nu, eu sunt domn’ profesor, eu sunt aşa, mie să nu-mi spui tu, ce părere ai tu; spun eu ce trebuie şi tu trebuie să înveţi pe de rost. Învăţând pe de rost, nu-ţi dezvolţi personalitatea” (funcţionar la primărie, oraş). „Tinerii care termină studiile universitare nu au pregătirea practică necesară pentru a face faţă sarcinilor unui loc de muncă. Au nevoie de o persoană cu experienţă de la care să înveţe şi să se integreze cât mai rapid” (viceprimar sector, Bucureşti). Datorită calităţii în scădere a învăţământului, a neconcordanţei dintre pregătirea oferită şi cerinţele de pe piaţa muncii, şcoala a ajuns să nu mai reprezinte o valoare pentru mulţi dintre tineri, în opinia unora dintre intervievaţi. „Din păcate, şcoala nu mai este tratată cu interesul de acum 20 de ani; probabil au văzut şi ei în jurul lor că unii reuşesc în viaţă, fără să aibă foarte multă şcoală. Pentru noi, dascălii, e un fel de deziluzie să constaţi că nu mai au stimulentul, motivaţia necesară pentru şcoală şi din păcate trebuie să recunoaştem că, în general, calitatea învăţământului a scăzut” (director liceu, Bucureşti). Nesiguranţa zilei de mâine O problemă des amintită o reprezintă „nesiguranţa zilei de mâine” care face referire, în fapt, la situaţia socioeconomică, în ansamblu. Deşi nu este specifică tinerilor, ci este a tuturor categoriilor de populaţie, se consideră că ei vor fi cei mai afectaţi, în timp. „O altă problemă pe care o au este nesiguranţa zilei de mâine; nu este a tineretului, este a oricărei persoane la orice nivel şi la orice vârstă, dar este păcat că ei vor suferi cel mai mult, pentru că ei sunt generaţia de mâine” (profesor universitar, Bucureşti). Locuinţa Locuinţa este un alt aspect problematic pentru tineri. Majoritatea locuiesc cu părinţii sau cu chirie, fără posibilităţi reale în viitorul apropiat sau chiar pe termen mediu de a-şi putea achiziţiona o locuinţă. „N-au locuinţe, n-au posibilitatea să-şi facă o locuinţă ... le trebuie 40 de ani ca să-şi cumpere o casă” (profesor universitar, Bucureşti). Posibilităţile de petrecere a timpului liber Locurile în care tinerii îşi petrec timpul liber se rezumă, cel mai adesea, la baruri şi discoteci. „Nu avem cinematograf, a fost concesionat spaţiul unei discoteci; nu prea ai unde să pleci în timpul liber, undeva unde să ieşi să te relaxezi; parcuri sunt prea puţine...” (autoritate din primărie, oraş). Nu există cinematografe (în Haţeg, deşi e oraş, nu e cinema), se organizează spectacole foarte rar, la acelea care sunt lumea vine buluc…Locurile de distracţie pentru tineri sunt, în general, doar baruri şi discoteci, lipsesc punctele în care s-ar putea aduna, pentru ca apoi să se poată „asocia”; dintr-o discotecă, probabil, nu va ieşi niciodată o asociaţie, dar dintr-o sală de sport, poate” (consilier DJMTS, oraş). 260 RALUCA POPESCU, ANA MARIA PREOTEASA 6 O consecinţă negativă identificată este crearea unei „culturi TV”, în special la cei foarte tineri, care asimilează informaţiile difuzate, neselectiv. „Există puţine posibilităţi de petrecere a timpului liber: nu teatru, spectacole mai puţin... şi apare fenomenul ăsta, să-i zic, cultura TV, în care copiii iau de bun tot ce văd la televizor...” (director şcoală, comună). Alte probleme Pe lângă problemele descrise anterior care au fost menţionate în multe interviuri, există unele cu o frecvenţă de apariţie mai redusă, de care însă trebuie ţinut cont. Natalitatea „O altă problemă ar fi natalitatea, care la tineri e foarte scăzută...” (funcţionar la primărie, oraş). Conflictul între generaţii „Părinţii trebuie să încerce să aibă o relaţie apropiată cu copiii” (funcţionar la primărie, oraş). PARTICIPAREA TINERILOR LA LUAREA DECIZIILOR Deşi dezirabilă, participarea tinerilor la toate nivelurile este considerată scăzută, iar explicaţiile pentru această situaţie includ atât factori de ordin psihologic cât şi contextul general al societăţii, care nu permite o implicare activă a tinerilor. Se consideră că nu au fost suficient dezvoltate elementele care ar putea să stimuleze şi să motiveze participarea. „... în Cugir, la fel ca şi în ţară, tinerii au o participare foarte scăzută ... nu ştiu ce motive ar putea fi, dar nici nu sunt stimulaţi, nici nu sunt capacităţi să participe la dezbateri, e o stare de apatie” (consilier primărie, oraş). „Nu prea încearcă să schimbe lumea, sunt chiar puţin blazaţi şi, cred, dezamăgiţi de ce se întâmplă în jurul lor...” (director liceu, Bucureşti). „… dar efectiv la dezbaterea treburilor cetăţii nu se implică tinerii, nu ştiu de ce, apatia e generală, nici vârstnici nu se implică în mod deosebit, dar tinerii ar trebui să fie un pic mai...” (consilier primărie, oraş). La nivelul şcolii Sistemul de învăţământ a menţinut o metodă de stimulare şi învăţare a participării la luarea deciziilor prin organizarea unor consilii de reprezentaţi ale claselor de elevi. Acestea înlocuiesc vechea structură de comandanţi (de clase şi grupe), având un rol de reprezentare în faţa conducerii şcolii. „Fiecare clasă are un consiliu din care fac parte şi trei reprezentanţi ai elevilor, alături de profesorii care predau la clasa respectivă şi de dirigintele de la clasă. La nivelul instituţiei, există Consiliul Reprezentativ al elevilor format din câte un reprezentant al fiecărei clase, cu care 7 PERCEPŢIA AUTORITĂŢILOR PUBLICE LOCALE 261 directorul sau consilierul educaţional se întâlneşte lunar, discută probleme ale tinerilor. Şi în Consiliul de Administraţie este un reprezentant al elevilor, de regulă cel mai bun al şcolii, şi el participă nu la toate şedinţele Consiliului de administraţie, dar la cele care au o tematică strâns- legată de problemele lor disciplinare, de orientare profesională, chiar extraşcolară” (director şcoală, comună). „Acest reprezentant este un purtător de cuvânt al celorlalţi elevi din şcoală. Aceste consilii se întrunesc din când în când, în momentul în care apar probleme, se dezbate problema împreună cu conducerea şcolii, cu diriginţii, cu consiliul educativ şi aşa mai departe” (Director Liceu, Bucureşti). La viaţa comunităţii În cadrul administraţiei publice locale sunt angajaţi şi tineri, dar nu neapărat cu funcţii importante care să le confere un rol major în procesul de luare a deciziilor. În schimb, sunt percepuţi ca activi şi implicaţi în viaţa comunităţii. „La primărie lucrează foarte mulţi tineri care sunt foarte bine integraţi şi, ca orice tânăr entuziast şi plin de energie şi de propuneri inovatoare, este foarte activ” (director Casa de Cultură oraş). În unele comunităţi, preocuparea şcolii de a forma elevii în spiritul implicării în problemele comunităţii există încă din anii de şcoală. Se organizează vizite la primărie în cadrul orelor de educaţie civică. În contrast, elevii de liceu, adolescenţii, sunt percepuţi ca având o atitudine pasivă faţă de comunitate. „Elevii mici din şcolile generale vin cu învăţătorii, cu diriginţii, în cadrul orelor de educaţie civică să vadă primăria. Noi le explicăm care e rolul primăriei, al consiliului local, ce se dezbate, cei mici sunt destul de receptivi la aceste probleme. Problema e cu tinerii de 17–18 ani care ar trebui să se implice, aici e un pic de blazare, un pic de nepăsare, s-a văzut şi la vot…” (consilier primărie, oraş). Persoanele intervievate oferă multe înţelesuri participării, dezvoltând mai ales dimensiunea informală. Astfel, primarul dintr-o comunitate consideră că tinerii participă la decizie fie şi numai prin discuţiile pe care le poartă împreună cu aceştia pe stradă. „Mergem în mod frecvent pe stradă, ne opresc sau îi oprim, ... seara când mă duc acasă îi opresc de vorbă, îi determin să-şi spună punctul de vedere, ce fac, ce-i preocupă…” (primar, oraş). Politică Participarea politică nu pare a fi deosebit de activă şi, de obicei, la nivelul unei comunităţi de dimensiuni medii sau mici apare ca redusă la posibilitatea de a se integra într-o organizaţie de partid. „... partidele acum încep să-şi dezvolte organizaţii de tineret, nu ştiu în ce măsură organizaţiile astea de tineret reprezintă tinerii sau reprezintă partidul, pentru că aici e cu două tăişuri...” (consilier primărie, oraş). În organizaţii sportive Participarea sportivă a tinerilor este des menţionată. În multe dintre comunităţile rurale studiate, apare ca fiind singura formă de participare a tinerilor. 262 RALUCA POPESCU, ANA MARIA PREOTEASA 8 În judeţul Dolj, spre exemplu, fotbalul apare ca o preocupare importantă a locuitorilor comunei şi principalul instrument de participare. „... alte organizaţii n-avem, formaţii sportive cu echipe de fotbal avem în fiecare sat” (primar, comună). Organizaţiile de tineri Numărul organizaţiilor de tineret diferă de la un judeţ la altul, însă peste tot s-a menţionat o bună colaborare a acestora cu autorităţile locale, organizând împreună diferite evenimente şi dezvoltând diverse programe destinate tinerilor. „S-au dezvoltat acţiuni pe evenimente: Ziua Adolescentului, 1 Iunie, 1 Mai şi întâlniri trimestriale între direcţie şi asociaţiile de tineri din judeţ – există 10 asociaţii active de tineret în judeţ care colaborează cu direcţia” (consilier judeţean, oraş). Avem 24 de organizaţii neguvernamentale, cel puţin trei sferturi dintre ele sunt conduse de tineri sau au scopuri care îi interesează pe tineri; ne întâlnim cel puţin o dată pe trimestru, dacă nu mai devreme, când este câte un caz deosebit, îi invităm la primărie şi vin aici şi le spunem dacă apar programe noi, sau dacă sunt probleme care îi preocupă sau ne preocupă pe noi ca autoritate locală; se fac schimburi de idei şi se prezintă programe pentru tineret sau cu caracter social, le aducem la cunoştinţă ce face primăria...” (primar, oraş). Cum cred autorităţile că trebuie să se implice tinerii? În mod sigur, participarea tinerilor apare ca un fenomen dezirabil şi valorizat pozitiv, în orice comunitate. Se doreşte implicarea în dezvoltarea locală, în special prin contribuţia directă, muncind în folosul comunităţii, benevol. „Tinerii ar trebui să se implice în ceea ce priveşte gospodărirea oraşului, să vină cineva să zică: da, domnule, nu ne place strada X, vrem să participăm şi noi, să vină şi primăria cu materiale noi. Venim şi muncim patru ore benevol şi rezolvăm problema trotuarului de pe strada nu ştiu care... Pe de altă parte, când sunt solicitaţi – au fost câteva acţiuni comune ale primăriei cu şcolile – nu ştiu în ce măsură au venit de bună voie sau trimişi de şcoală” (consilier primărie, oraş). Participarea tinerilor în cadrul programelor S-au desfăşurat puţine programe speciale pentru stimularea şi formarea tinerilor, în vederea participării. Cel mai adesea, programele sunt axate pe domeniul economic şi au ca obiectiv formarea în domeniul afacerilor. „Tinerii decid”, cu implicarea ONG-urilor de tineret şi politice, s-a centrat pe două aspecte: finanţare şi participare la decizie – au fost dezbateri şi prezentări privind modalităţile prin care se pot obţine finanţări pentru diverse proiecte, apoi s-a făcut o simulare a unei şedinţe de Consiliu Judeţean. Ca finalitate a acestei acţiuni: în decembrie s-a lansat un ghid pentru tinerii întreprinzători cu informaţii despre cum să-ţi deschizi o afacere în 2003 şi un CD multimedia pe aceeaşi temă” (consilier judeţean, oraş). OBSTACOLE ÎN PARTICIPAREA TINERILOR Majoritatea subiecţilor nu au făcut o distincţie clară între obstacole şi probleme. Multe dintre problemele menţionate figurează, în fapt, şi la obstacole, 9 PERCEPŢIA AUTORITĂŢILOR PUBLICE LOCALE 263 diferenţa dintre acestea fiind greu de determinat. Totuşi, în urma analizelor, am identificat două mari categorii de obstacole: unele care ţin de cadrul obiectiv, de sistem, şi altele referitoare la percepţia tinerilor de către autorităţi, la anumite caracteristici ale lor. Cadrul obiectiv Asociaţiile de tineret Lipsa lor este principalul indicator al neparticipării. Totodată, este menţionată şi ca obstacol. Pe lângă faptul că asociaţiile de tineret sunt puţine, buna funcţionare a acestora este ameninţată atunci când are loc schimbarea de generaţie la nivelul conducerii. Astfel, neasigurarea continuităţii în cadrul organizaţiilor de tineret reprezintă un obstacol important în calea participării. „Un obstacol ar fi lipsa organizaţiilor neguvernamentale, sigur, nu total, dar numărul organizaţiilor neguvernamentale din judeţ este foarte mic” (director DMTS, oraş). „Liderii nu-şi pregătesc echipe care să vină după ei atunci când îşi încetează activitatea, cel mai adesea apar goluri în activităţile asociaţiilor atunci când se schimbă generaţiile, unele chiar mor” (consilier DJMTS, oraş). Cauza acestei situaţii o reprezintă procedura foarte greoaie care trebuie parcursă, birocraţia: „Ca să-ţi întocmeşti o asociaţie în prezent este o procedură foarte greoaie: trebuie mers, trebuie luate aprobări foarte multe, pe la ministere de umblat, metodologia greoaie, stufoasă, costă bani, trebuie un fond de început pe care să-l depui la bancă”...(autoritate din primărie, oraş). „Asociaţiile se înfiinţează greu, cel mai adesea le lipsesc banii. În plus, ordonanţa nouă le cere scrisori de la toate ministerele, multă birocraţie. Toate aceste proceduri complicate descurajează înfiinţarea asociaţiilor, le îngreunează activitatea, iar în final avem prea puţine asociaţii în domeniu…” (consilier DJMTS, oraş). Mentalităţile cu privire la asociaţiile de tineret sunt menţionate ca obstacol: „Asociaţiile sunt văzute ca ceva din care ai un profit, «din care îţi iese ceva», trebuie schimbată această percepţie deformată în rândul tinerilor şi atunci probabil se vor implica mai mult” (consilier DJMTS, oraş). Lipsa banilor a fost invocată de majoritatea autorităţilor drept obstacolul cel mai evident. Lipsa banilor face să nu existe suficientă implicare nici din partea tinerilor, dar nici din partea autorităţilor. Idei de programe şi proiecte există, însă posibilităţile de finanţare sunt limitate, dacă nu inexistente. „Cel mai mare obstacol este faptul că nu sunt bani. Cel mai adesea există interes, există şi idei, noi din piatră seacă am scos multe, dar fără bani, mare lucru nu poţi face” (consilier DJMTS, oraş). Legislaţia reprezintă unul dintre cele mai frecvente bariere în calea participării tinerilor. Este criticat ritmul foarte rapid de schimbare a legilor şi chiar modul în care sunt concepute, constituindu-se pentru mulţi tineri într-un blocaj în calea afirmării personale. 264 RALUCA POPESCU, ANA MARIA PREOTEASA 10 „Ceea ce întâlnesc şi cei în vârstă, întâlnesc şi cei tineri: nesiguranţa zilei de mâine, din toate punctele de vedere, nu numai material, ci din punct de vedere legislativ. Ce astăzi era bine, mâine este prost, nici nu mai ştii ce trebuie să faci şi cum să faci” (profesor universitar, Bucureşti). „Tinerii nu au posibilitatea să se afirme. Sunt nişte legi foarte stupide în România la ora actuală, eu nu pot să-mi ocup, de exemplu un post de conducere dacă nu am nu ştiu câţi ani de vechime, inclusiv în administraţia publică” (consilier primărie, oraş). Instituţiile care au fost făcute pentru sprijinirea şi stimularea tinerilor sunt, adesea, apreciate ca fiind nefuncţionale. „Consiliile şcolare, aşa cum sunt ele stipulate în regulamentul şcolar nu pot funcţiona, după părerea mea. La ele trebuie să participe reprezentanţi ai şcolii, ai părinţilor, ai elevilor, ai comunităţii locale şi ai agenţilor economici din zonă, dacă nu cumva am mai sărit pe cineva. Nu cred că putem să îi obligăm noi, şcoala, pe agenţii economici să vină la şedinţele noastre să participe şi să ia decizii în ceea ce îi priveşte pe tineri. Nu există cointeresare. Sigur că noi am constituit acest consiliu fiindcă suntem obligaţi, i-am invitat pe reprezentanţii respectivi. Din politeţe, din curtoazie, unii au venit, alţii s-au scuzat şi ne-au mai ocolit; cei care au venit, au făcut act de prezenţă, dar nu i-am văzut să se implice foarte mult. Până la urmă tot reprezentanţii şcolii, eventual în colaborare cu primăria, luăm nişte decizii, restul sunt prezenţe absolut decorative” (director liceu, Bucureşti). Şcoala a fost considerată o problemă şi este considerată, în acelaşi timp, o barieră a participării la decizie, prin calitatea scăzută a învăţământului. „Există nişte bariere cognitive, aş zice, legate de nivelul ăsta mai scăzut la care a coborât învăţământul în ultimul timp” (director liceu, Bucureşti). Mulţi dintre intervievaţi au analizat critic posibilităţile de reuşită în carieră, apreciind că sistemul de promovare existent, bazat, adesea, pe criterii subiective, afectează negativ participarea tinerilor în poziţii de decizie. „Situaţia cea mai derutantă la ora actuală este că, oricât de pregătiţi ar fi, dacă nu au suportul pilelor, nu pot promova, nu-i angajează mai nimeni” (profesor universitar, Bucureşti). „E o problemă şi cu remarcările astea şi cu avansarea, pe toate planurile (funcţionar primărie, oraş). Conflictul între generaţii, deşi apare şi ca problemă, este menţionat şi ca obstacol. „Cel mai mare obstacol îl reprezintă vârsta, lupta aceea între generaţii şi după aceea mentalitatea că un tânăr nu poate să facă ce poate face unul bătrân” (viceprimar sector, Bucureşti). Lipsa de susţinere din partea familiei, a comunităţii reprezintă, de asemenea, o barieră în calea participării. „Cei din casa lor, din comunitatea în care trăiesc nu-i stimulează şi nu-i ajută măcar cu o vorbă” (viceprimar, comună). Accesul limitat la informaţie reprezintă un obstacol important în calea participării. Pe de altă parte, mass-media, un actor important în formarea opiniei publice, nu susţine dezvoltarea unui activism comunitar. Informaţiile transmise se referă prea puţin la problemele comunităţii, nu există o cultură civică. Mai mult, programele organizate pentru tineri nu sunt suficient mediatizate, mulţi probabil că nici nu le cunosc. 11 PERCEPŢIA AUTORITĂŢILOR PUBLICE LOCALE 265 „Nivelul de informare al cetăţenilor din oraşul nostru este mai redus, tematicile din mass-media, până în momentul de faţă, sunt puţin stimulative pentru tineri. De regulă, la radio sunt emisiuni de menaj, de religie, de plante, dar acestea care preocupă şi constituie esenţa vieţii cetăţenilor şi tineretului, mai rar. Există o emisiune pe tema gospodăririi oraşului, când este invitat primarul sau cineva din serviciile primăriei, dar emisiuni în care să se stimuleze participarea tinerilor şi a cetăţenilor la activităţi din localitate nu ştiu dacă au fost prezentate la radioul local” (primar, oraş). „Presa nu e interesată foarte mult de programele pentru tineri, de activităţile Direcţiei în acest domeniu, nu vin la conferinţele de presă, nu se interesează de activităţile de acest tip” (consilier DJMTS, oraş). Un obstacol îl reprezintă chiar situaţia din ţară, încă incertă. Din acest punct de vedere, tinerii nu se află într-o situaţie specială, obstacolul fiind valabil şi pentru populaţie în general. „Nu există, neapărat, nişte bariere instituţionale, ci faptul că suntem într-o perioadă de căutări; România, la ora actuală, este într-o perioada de căutare a drumului ei, ca şi tinerii…” (consilier primărie, sector, Bucureşti). Anumite caracteristici ale tinerilor Neimplicarea, lipsa de participare socială a tinerilor şi, în special, la procesul decizional au fost considerate probleme generale de către majoritatea intervievaţilor, dar şi, paradoxal, obstacole în calea implicării. Sunt acuzate anumite trăsături ale lor: indiferenţa, blazarea, nepăsarea, apatia, superficialitatea etc. Contextul socioeconomic general, lipsa unor modele active social, subcultura de cartier sunt posibile explicaţii pentru această atitudine. „Foarte mulţi sunt indiferenţi la tot ce îi înconjoară, nu au treabă, sunt visători poate şi presaţi de contextul social economic în care trăiesc, mulţi au aderat la benzile de cartier, mă refer aici la copiii care au provin din familii monoparentale sau au probleme acasă” (autoritate din primărie, oraş). „Mulţi tineri blazaţi, merg aşa…nu ştiu unde, se izolează cu alţi tineri izolaţi la rândul lor…la un moment dat se strâng cei care sunt izolaţi în familie, în societate …nu prea au nici părinţii timp să se ocupe de ei şi apucă alte căi pe care nu le dorim” (consilier primăriei, sector, Bucureşt). „Sunt blazaţi, probabil dezamăgiţi de ce se întâmplă în jurul lor şi, în general, au preocupări destul de superficiale; superficialitatea e o problemă care ne doare destul de tare, care se accentuează şi se reflectă în toată activitatea lor” (director liceu, Bucureşti). Neimplicarea tinerilor devine un fel de vină care le aparţine. Tinerii nu vor, de fapt, să se implice, autorităţile au disponibilitate, însă nu găsesc reciprocitate. „Să implici pe cineva cu forţa... să-i adun...nu se poate. Trebuie să fie o relaţie biunivocă. În momentul în care apare un grup de tineri, ei vor fi percepuţi de autorităţi, vor primi răspunsuri, vor fi stimulaţi, trebuie implicare, în primul rând, din partea lor” (funcţionar primărie, oraş). PERCEPŢIA ASUPRA LIDERILOR DIN COMUNITATE Calităţile liderului Calităţile necesare pentru un bun lider sunt descrise, cel mai adesea, ca fiind îmbinarea între cele înnăscute şi cele dobândite printr-o formare specifică, orientată către dezvoltarea capacităţilor manageriale. 266 RALUCA POPESCU, ANA MARIA PREOTEASA 12 „Un lider se poate naşte cu calităţile necesare, sau le poate învăţa. Liderul perfect este cel care întruneşte ambele condiţii. În România este nevoie de oameni cu experienţă, care să fie formaţi în acest domeniu, iar aceştia, la rândul lor, să îi pregătească pe tineri. Calităţile de lider sunt evidente la unii tineri, dar majoritatea se lovesc de mentalitatea şi lipsa de comunicare a persoanelor cu funcţii de conducere” (viceprimar, sector, Bucureşti). „Un lider ... e cam greu de spus aşa în două cuvinte. Există persoane care sunt născute spre a fi lideri, şi au o moştenire genetica ce ii ajută foarte mult. Sunt alţii care reuşesc asta prin educaţie, cursuri de formare, specializare managerială” (director liceu, Bucureşti). „… cred că un lider bun este un manager bun şi astea sunt nişte calităţi native, dar nu este suficient să aibă numai asta, trebuie să fie instruit, educat” (director, Casa de cultură, oraş). „Trebuie să ai carismă ca să fi remarcat...” (consilier, primărie oraş). Propuneri de formare a liderilor Cele mai multe sugestii în ceea ce priveşte formarea liderilor din rândul tinerilor se referă la apariţia unor emisiuni în mass-media, menite să informeze tinerii în legătură cu posibilităţilor lor de acţiune şi afirmare la nivel local, formarea unui consiliu al tinerilor din oraş şi schimbarea sistemului de învăţământ, în sensul încurajării participării. SOLUŢII PENTRU ÎMBUNĂTĂŢIREA PARTICIPĂRII TINERILOR LA PROCESUL DE DECIZIE Soluţiile menţionate au în vedere, în primul rând, o schimbare de atitudine la nivelul autorităţilor, o mai mare preocupare pentru tineri, consultarea şi implicarea lor în activităţile desfăşurate pe plan local. „Ca soluţie principală, eu văd schimbarea mentalităţii persoanelor cu funcţii de conducere din administraţia locală şi centrală, deschidere către antrenarea tinerilor” (viceprimar, sector, Bucureşti). „Trebuie să muncim mai mult pentru ei, indiferent că facem parte din sfera guvernamentală sau neguvernamentală” (consilier primărie, sector, Bucureşti). „Intenţionăm să sprijinim constituirea unui consiliu al tinerilor din oraşul nostru, care să fie un instrument de consultare pentru primar sau pentru Consiliul Local” (primar, oraş). „Ar trebui antrenaţi în toate domeniile vieţii sociale, chiar şi Consiliul Local s-ar putea implica aici” (director şcoală, comună). „Ar trebui creat un cadru organizat în care să fie solicitaţi, nu să se aştepte să vină ei, să fie cumva invitaţi, solicitaţi să îşi prezinte problemele şi propunerile, pentru că altfel ei nu prea vin (…) primăria ar trebui să organizeze o comisie de lucru în care să invite tineri şi să discute punctual anumite probleme şi să găsească punctual anumite rezolvări” (director liceu, Bucureşti). Pentru reuşită, este indicată coroborarea acţiunilor realizate de fiecare instituţie în parte. Colaborarea interinstituţională, cu organizaţiile şi asociaţiile de tineret, este esenţială. Sunt menţionate organizarea de cursuri, întâlniri, dezbateri, vizite, simulări: „Ar trebui să participe la propagandă electorală, la vizite în instituţii...chiar, uite o activitate: o zi din viaţa unui manager. Să fie invitaţi astfel de lideri să le vorbească copiilor, să le răspundă la unele întrebări care reprezintă probleme ale lor” (director şcoală, comună). 13 PERCEPŢIA AUTORITĂŢILOR PUBLICE LOCALE 267 „Ar putea fi organizate acţiuni de genul... o simulare a alegerilor locale, cu urnă unde se votează, deci un exerciţiu de democraţie în care ei să îşi demonstreze această capacitate de a hotărî, de a şti să aleagă ceea ce este bine, de a conştientiza problemele lor” (director şcoală, comună). „Probabil ar trebui organizate cursuri, am avut o temă la radio şi am văzut că ei ar fi dornici, sunt receptivi” (funcţionar primărie, oraş). „Cred că am putea organiza la nivelul căminului cultural, cu referentul de cămin, întâlniri, dezbateri cu oameni cu experienţă chiar din oraş, chiar şi cu cei de la primărie, pentru faptul că noi, prin exemplele pe care le putem da, prin proiectele realizate, putem să le dăm încredere că se poate face ceva...” (viceprimar, comună). „Trebuie implicaţi în cât mai multe activităţi, să fie întrebaţi în şcoli, în universităţi, crearea unor mese rotunde, eu ştiu, nişte discuţii pur şi simplu”(viceprimar, sector, Bucureşti). Unele autorităţi au sugerat antrenarea lor în proiecte concrete pentru care să fie plătiţi, recompensa financiară fiind puternic stimulativă pentru tineri, în condiţiile standardului de viaţă scăzut care îi caracterizează. Aceasta ar duce, în timp, la o schimbare de mentalitate, care se va concretiza într-o creştere a participării lor. „Să facem un simpozion, ne adunăm, discutăm, să găsim oportunităţi de finanţare chiar pe participarea tinerilor, şi dacă e organizat, sunt nişte bani, atunci automat tinerii reacţionează foarte bine la stimulentul ăsta material” (funcţionar primărie, oraş). „Ar fi bine să fie implicaţi în sport, în turism... le-am da o preocupare care ar fi şi bănoasă, în acelaşi timp, şi ar avea motivaţie; în momentul în care omul începe cu ceva, reuşeşte să-şi strângă bani, să facă ceva mai modern, încet, încet îşi schimbă şi modul de viaţă şi modul de a gândi şi îşi câştigă încrederea în el, că ştie că are pentru ziua de mâine şi are de unde şi ce să pună pe masă” (viceprimar, comună). Pentru unii dintre intervievaţi chiar, angajarea lor într-o măsură mai mare în cadrul adimistraţiei locale ar reprezenta o formă de creştere a implicării în procesul decizional, în problemele comunităţii, a implicării sociale în general. „În loc să-i dăm şomaj tânărului un an, doi, mai bine l-am încadra pe o funcţie, să zicem, de debutant în administraţie, în care tânărul îşi motivează şi activitatea, în acelaşi timp capătă şi experienţă şi, probabil, vine şi cu noutăţi şi cred că ar fi o formă de creştere a implicării” (viceprimar, comună). O cauză posibilă a neimplicării lor o reprezintă lipsa de locuri de muncă. Tinerii nu participă la decizie pentru că nu sunt integraţi profesional, social ş.a.m.d. Crearea de locuri de muncă ar rezolva multe dintre problemele tinerilor, între care şi cea a participării. Interesant este că locurile de muncă sunt singurul aspect menţionat şi ca problemă a tinerilor, şi ca obstacol şi ca soluţie pentru implicarea tinerilor în procesul decizional. „Trebuie să le dăm tinerilor posibilitatea să ocupe posturi pe raza comunei, e bine să le creăm locuri de muncă, aşa nu o să mai plece din localitate şi o să fie şi mai implicaţi în viaţa comunităţii...” (viceprimar, comună). „Tinerii trebuie să fie stimulaţi cât mai mult, trebuie să le creăm locuri de muncă, aşa o să fie mai interesaţi de ce se întâmplă în localitate” (viceprimar, comună). Atragerea grupurilor de prieteni, a „găştilor” în acţiuni comune cu autorităţile, implicarea lor pe grupuri, colaborarea între ei în acţiuni civice este considerată o soluţie pentru creşterea participării. Pretextul pot fi activităţi de timp liber, pentru că, faţă de acestea, există interes şi este deschiderea cea mai mare. 268 RALUCA POPESCU, ANA MARIA PREOTEASA 14 „Dacă s-ar crea un Centru de Tineret în care să se adune găştile de cartier, de exemplu, ar creşte comunicarea între ei, i-ar obliga la acţiuni comune, i-ar solidariza prin aceste acţiuni. Deşi sunt greu de prins, sunt fenomene care «scapă», găştile pot fi atrase într-o colaborare cu autorităţile prin nişte acţiuni subtile. Spre exemplu, am avut un proiect la Straja în care au fost aduse găşti opuse, nu se puteau suferi între ei, au fost obligaţi să desfăşoare activităţi comune, iar când au plecat erau prieteni” (consilier DJMTS, oraş). Pentru tinerii din rural, care au cea mai scăzută participare, soluţia este dezvoltarea de asociaţii, stimulate prin acţiuni concrete, de tip caravană. „Pentru a încuraja asocierea tinerilor, mai ales din mediul rural, intenţionez să realizez o caravană prin comune în care să am discuţii cu tinerii din sat, să ofer informaţii, să las toate documentele necesare pentru actele de înfiinţare de asociaţii” (consilier DJMTS, oraş). Diversificarea oportunităţilor de petrecere a timpului liber este o soluţie agreată de majoritatea intervievaţilor. Locurile de distracţie nu le aparţin cu adevărat, se doreşte accentuarea dimensiunii culturale, educative şi civice a acestora. „Avem pe raza comunei căminele culturale, punctele acestea atractive. Ar trebui să le facem să fie ale lor într-adevăr. Căminul Cultural să fie al tinerilor. Avem, de exemplu, o cetate dacică pe raza comunei, sunt sigur că tinerii ajung pe acolo numai ocazional. Trebuie aranjat un punct turistic acolo pentru tineri” (viceprimar, comună). „Trebuie să facem activităţi legate de tineret, cel mai posibil de realizat ar fi organizarea de acţiuni de turism în zona noastră ca şi în alte zone din împrejurimi, ca şi organizarea de lucrări de gospodărire a oraşului” (primar, oraş). O soluţie la creşterea implicării o reprezintă chiar schimbarea tinerilor. Argumentaţia este puţin circulară, întrucât din nou se găseşte o soluţie prin problemă: până la urmă depinde de ei, dacă vor să se implice, o vor face. Trebuie să îşi schimbe acele trăsături menţionate la subcapitolul Obstacole şi să dobândească altele noi, în acord cu noile cerinţe ale societăţii româneşti: să fie mai hotărâţi, mai implicaţi, mai bătăioşi, mai incisivi etc. Sunt menţionate, astfel, anumite calităţi/capacităţi pe care ar trebui să le deţină, fără a se indica şi modalitatea prin care le pot dezvolta. „Trebuie să conştientizeze că, dacă vrei să faci ceva, până la urmă trebuie să reuşeşti” (funcţionar primărie, oraş). „Să fie mai viguroşi, în sensul să fie mai bătăioşi, să zică: îmi trebuie cutare, chiar dacă nu le pot îndeplini cererea, dar să mă determine să analizez. Oamenii ăştia au un punct de vedere, hai să-l ascultăm, să-l analizăm şi poate este bine venit şi atuncea să venim în întâmpinarea lor, deci să fie mai incisivi în problemele specifice (primar, oraş). „Vreau să vad că ei vin cu nişte propuneri şi atunci sigur că privesc responsabil lucrurile, în condiţiile în care ei propun ceva” (director, Casă de cultură, oraş). Multe autorităţi nu au indicat o soluţie concretă pentru îmbunătăţirea participării tinerilor la decizie, întrucât, în opinia lor, toate programele sau soluţiile concrete se reduc la posibilităţile de finanţare. Dacă nu există bani, nu se pot face prea multe. Prin urmare, punctul de pornire într-o strategie de creştere a participării tinerilor îl constituie o mai mare finanţare a acestui sector. „Soluţii concrete pentru îmbunătăţire nu prea cunosc … nu cunosc pentru că nu prea există … Există dorinţă, dar nu exista posibilitate, financiar mă refer…” (director, Casă de cultură, oraş). 15 PERCEPŢIA AUTORITĂŢILOR PUBLICE LOCALE 269 CONCLUZII În opinia autorităţilor, cele mai importante probleme ale tinerilor sunt asociate standardului de viaţă scăzut. Lipsa locurilor de muncă sau slujbele prost plătite, care nu oferă perspective, lipsa locuinţei, posibilităţile reduse de petrecere a timpului liber determină o participare scăzută a tinerilor la viaţa socială, în general, şi implicit la procesul decizional. Mulţi dintre ei aleg să migreze în localităţi care le oferă mai multe posibilităţi, sau chiar în străinătate, unii pentru muncă, alţii pentru a rămâne definitiv. Explicaţiile acestor probleme sunt, de regulă, situaţia socioeconomică de ansamblu sau cea specifică a zonei respective. Gradul de participare a tinerilor la decizie este unul relativ modest. În oraşele mai mari se constată o implicare mai mare în domeniul asociativ, în timp ce în comunităţile de dimensiuni mai reduse participarea creşte, în ceea ce priveşte viaţa localităţii. În trei comunităţi din mediul rural s-au menţionat participarea la viaţa sportivă a comunei (echipa de fotbal a localităţii). În domeniul politic, participarea este considerată ca fiind scăzută. Cel mai important obstacol în calea implicării, atât a tinerilor, cât şi a autorităţilor îl reprezintă lipsa banilor. Tinerii nu au suficienţi bani pentru a-şi înfiinţa asociaţii, nu au bani pentru a-şi desfăşura activitatea, nu există bani pentru desfăşurarea unor programe destinate lor la nivelul autorităţilor locale. Celelalte obstacole vizează, în general, cadrul obiectiv: legislaţia, birocraţia, sistemul de promovare, instituţiile destinate lor, care nu sunt funcţionale, lipsa asociaţiilor de tineret şi lipsa de susţinere a acestora, inclusiv prin mass-media. Au fost menţionate şi obstacole care ţin de generaţia lor, de anumite trăsături care i-ar caracteriza: blazare, apatie, superficialitate. În toate interviurile s-a susţinut necesitatea unei mai mari implicări din partea autorităţilor. Soluţiile invocate nu au o viziune strategică, de ansamblu, asupra problematicii tinerilor, ci sunt mai mult reacţii punctuale la probleme concrete. Au fost date exemple, de la organizarea unor activităţi de timp liber care să-i atragă, până la angajarea lor într-o măsură mai mare în cadrul administraţiei publice. Locurile de muncă reprezintă, de departe, aspectul cel mai dezbătut, apărând menţionat ca problemă a tinerilor în general, ca obstacol în calea participării lor şi ca soluţie pentru îmbunătăţirea acesteia. 